Parlementêre debat oor Zuma se bevoegdheidZuma in die parlement. Foto: Twitter Die mosie is ingestel deur die Demokratiese Alliansie (DA). In ŉ brief van Mbete aan Mmusi Maimane, die DA se leier, sê sy die mosie sal in die eerste beskikbare orde-dokument van die jaar gepubliseer word. Mbete het gesê sy is tans in gesprek met adjunk-president Cyril Ramaphosa, die leier van regeringsake, om ŉ debat “binne ŉ redelike tydperk volgens die nasionale vergadering se program” te skeduleer. Maimane het gesê hy het die debat versoek na aanleiding van Zuma se “roekelose” besluit om Nhlanhla Nene in Desember as minister van finansies af te dank. Volgens Maimane is die dringendheid van die debat verder versterk deur Zuma se uitsprake in ŉ onderhoud Sondag, waartydens hy gesê het die herrie oor Nene se afdanking en die reaksie van die finansiële markte was oordrewe. “Hierdie blatante ontkenning is ŉ belediging vir elke Suid-Afrikaner wat die skadelike gevolge van die president se besluit in die ekonomie gevoel het en steeds voel. In plaas daarvan dat hy verantwoordelikheid vir sy swak besluit neem, skud president Zuma dit net af,” het Maimane gesê. “President Zuma neem geen leierskap oor die ekonomie nie en is nie in staat om ons uit hierdie krisis van lae [ekonomiese] groei en hoë werkloosheid te lei nie. Die realiteit is werk geskep kan nie vir die miljoene Suid-Afrikaners wat doodeenvoudig nie werk kan kry nie, geskep word sonder ŉ sterk en groeiende ekonomie nie.” In September het die DA misluk in sy poging om Zuma onbevoeg te laat verklaar oor die regering nie pres. Omar al-Basjir van Soedan in hegtenis geneem het soos die Internasionale Strafhof gelas het nie.